
ŠIAULIŲ MIESTO SAVIVALDYBĖS ADMINISTRACIJOS
TURTO VALDYMO SKYRIUS 

TARYBOS SPRENDIMO „DĖL ŠIAULIŲ MIESTO SAVIVALDYBĖS TARYBOS 2019 M. LAPKRIČIO 7 D. SPRENDIMO NR. T-422 „DĖL ŠIAULIŲ MIESTO SAVIVALDYBĖS BŪSTO IR SOCIALINIO BŪSTO NUOMOS TVARKOS APRAŠO PATVIRTINIMO“ PAKEITIMO“ PROJEKTO 
AIŠKINAMASIS RAŠTAS

2023 m. spalio 9 d.
Šiauliai

Parengto sprendimo projekto tikslai ir uždaviniai. 
Parengto sprendimo projekto tikslas – pakeisti Šiaulių miesto savivaldybės tarybos 2019 m. lapkričio 7 d. sprendimą Nr. T-422 „Dėl Šiaulių miesto savivaldybės būsto ir socialinio būsto nuomos tvarkos aprašo patvirtinimo“.
Dabartinis sprendimo projekte aptariamų klausimų reguliavimas. 
Šiaulių miesto savivaldybės administracija paramą būstui išsinuomoti teikia vadovaudamasi  Lietuvos Respublikos paramos būstui įsigyti ar išsinuomoti įstatymu (toliau – Įstatymas) ir Šiaulių miesto savivaldybės būsto ir socialinio būsto nuomos tvarkos aprašu (toliau – Aprašas), patvirtintu Šiaulių miesto savivaldybės tarybos 2019 m. lapkričio 7 d. sprendimu Nr. T-422 „Dėl Šiaulių miesto savivaldybės būsto ir socialinio būsto nuomos tvarkos aprašo patvirtinimo“. 
Įstatymo 20 straipsnio 7 dalies 1, 2 ir 3 punktuose nustatyta, kad jei asmens ar šeimos, nuomojančios socialinį būstą, turto (įskaitant gautas pajamas) dydis viršija Įstatyme nustatytus dydžius (35 ar 50 proc., atsižvelgiant į priklausymą tam tikrai tikslinei grupei), šio asmens ar šeimos prašymu šis būstas nuomojamas kaip savivaldybės būstas. 
Įstatymo 20 straipsnio 7 dalies 4 punkte numatyta, kad kitus atvejus, kai asmuo ar šeima viršija turto (įskaitant gautas pajamas) dydžius, nustato savivaldybės taryba. Siekiant užtikrinti, kad, nutraukus socialinio būsto nuomos sutartį, asmenys ir šeimos turėtų galimybę susirasti tinkamą būstą savarankiškai, taip pat atsižvelgiant į Įstatyme įtvirtintus paramos būstui išsinuomoti teikimo lygiateisiškumo, veiksmingumo ir efektyvumo principus ir užtikrinant, kad esant trumpalaikiam pajamų padidėjimui, asmenys ir šeimos neprarastų teisės į būsto nuomą, Tarybos sprendimo projekte siūloma nustatyta, kad asmens ar šeimos prašymu šis būstas Gyvenamųjų patalpų naudojimo komisijos protokoliniu sprendimu gali būti išnuomojamas kaip savivaldybės būstas rinkos kaina, vadovaujantis Lietuvos Respublikos Vyriausybės patvirtinta Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčio dalies kompensacijos dydžio apskaičiavimo metodika, ne ilgesniam kaip vienerių metų laikotarpiui, kuris gali būti pratęstas. 
Sprendimo projekte taip pat siūloma nustatyti, kad sumažėjus asmens ar šeimos turtui (įskaitant gautas pajamas), asmenys ir šeimos gali teikti prašymą rinkos kaina nuomojamą savivaldybės būstą toliau nuomotis socialinio būsto nuomos sąlygomis.
Atsižvelgiant į Įstatymo 20 straipsnio 7 dalies 4 punktą, Tarybos sprendimo projektu siūloma pakeisti Aprašo 39.5 papunktį. 
Sprendimo projekte numatomos naujos teisinio reglamentavimo nuostatos. 
Keičiamas Aprašo 39.5 papunktis. 
Priėmus sprendimą, laukiami rezultatai ir galimos pasekmės (tiek teigiamos, tiek neigiamos).
Numatomos teigiamos pasekmės – sprendimo projektas parengtas vadovaujantis Įstatymo nuostatomis. Bus sudarytos sąlygos Savivaldybės administracijai nuomoti, o turintiems teisę į būsto nuomą asmenims ir šeimoms nuomotis savivaldybės būstą pagal Apraše nustatytas sąlygas ir atvejus.
Neigiamų pasekmių nenumatoma. 
Priėmus sprendimą, keičiami ar pripažįstami negaliojančiais teisės aktai. Nėra. 
Sprendimui įgyvendinti reikalingi priimti papildomi teisės aktai. Nėra.
Sprendimui įgyvendinti reikalingos savivaldybės biudžeto lėšos.
Sprendimui įgyvendinti lėšos nereikalingos. 
Sprendimo projekto rengėjas: Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistė Živilė Jagutienė, tel. (8 41) 596 288.
Numatomo teisinio reguliavimo poveikio vertinimo rezultatai (jei tokį vertinimą reikia atlikti).
Numatomo teisinio reguliavimo poveikio vertinimas neatliktinas, nes sprendimo projektu nėra numatoma reglamentuoti iki tol nereglamentuotus santykius, taip pat nėra iš esmės keičiamas teisinis reguliavimas.
Poreikis sprendimo projektą įvertinti antikorupciniu požiūriu ir pagrindimas.
Sprendimo projekto antikorupcinis vertinimas nebuvo atliekamas, nes šis projektas nėra susijęs su atvejais, nurodytais Teisės aktų projektų antikorupcinio vertinimo taisyklėse.

